Document ID: /fineweb-2-swissfilter-quality_10-filterrobots/filtered/02670.jsonl.gz/31

Kovo 3 d. Lietuvos nacionalinėje Martyno Mažvydo bibliotekoje paskaitą apie lietuviškus atspindžius Šveicarijos kultūroje skaitys Šveicarijos lietuvių bendruomenės pirmininkė, knygos „Lietuvių rašytojų takais Šveicarijoje“ sudarytoja Jūratė Caspersen.
Renginyje taip pat bus atidaryta Šveicarijos lietuvių bendruomenės kilnojamoji fotografijų paroda „Lietuvių Šveicarija“, skirta Lietuvos valstybės atkūrimo šimtmečiui. Šveicarijos lietuvių bendruomenės narių fotografijose įamžinti šios šalies lietuvių gyvenimas ir tautinį tapatumą, gimtąją kalbą, kultūrą ir tradicijas puoselėjanti veikla, šveicariškos tradicijos ir įspūdingiausi Alpių gamtovaizdžiai.
Savo kelionę po Lietuvą pradėjusi minint Pasaulio lietuvių vienybės dieną praėjusių metų liepos 17 d., paroda po Lietuvos miestų ir miestelių kultūros centrus, švietimo ir mokslo institucijas, muziejus ir bibliotekas keliaus ketverius metus.
Paroda veiks iki kovo 12 d. Įėjimas laisvas.